Na podlagi Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999 (OJ L210/2006) z vsemi spremembami, Uredbe (ES) št. 1081/2006 Evropskega parlamenta in Sveta z dne 5. julija 2006 o Evropskem socialnem skladu in razveljavitvi Uredbe (ES) št. 1784/1999 (OJ L210/2006) z vsemi spremembami, Uredbe Komisije (ES) št. 1828/2006 z dne 8. decembra 2006 o pravilih za izvajanje Uredbe Sveta (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu, Uredbe o izvajanju postopkov pri porabi sredstev evropske kohezijske politike v Republiki Sloveniji v programskem obdobju 2007 - 2013 (Uradni list RS, št. 17/09, 40/09, 3/10, 31/10, 79/10 in 4/13), Pravilnika o izvajanju ukrepov aktivne politike zaposlovanja (Uradni list RS, št. 20/12), Smernic za izvajanje ukrepov aktivne politike zaposlovanja za obdobje 2012-2015 (sprejetih na 162. redni seji Vlade RS dne 8. 12. 2011), Načrta za izvajanje ukrepov aktivne politike zaposlovanja za leti 2013 in 2014 (sprejetega na 53. redni seji Vlade RS dne 7. 3. 2013) z vsemi spremembami, Kataloga ukrepov aktivne politike zaposlovanja (objavljenega na: <http://www.mddsz.gov.si>), Operativnega programa razvoja človeških virov za obdobje 2007-2013 (potrjenega s strani Evropske Komisije z dne 21. 11. 2007, št. potrditve CCI 2007 SI 051 PO 001),sklepa št. 5440-17/2013/1 o izbiri upravičenca pri neposredni potrditvi operacije - *»*Podjetno v svet podjetništva 2014*«*, ki ga je dne 29. 11. 2013 izdalo Ministrstvo za delo, družino, socialne zadeve in enake možnosti, Pogodbe št. 2611-14-038112 o sofinanciranju operacije ''Podjetno v svet podjetništva 2014'' ter Odločbe št.OP RČV/1/2/12-0-MDDSZ o dodelitvi sredstev za program ''Podjetno v svet podjetništva 2014''.

Regionalni razvojni center Koper objavlja:

**TRETJI JAVNI POZIV ZA VKLJUČITEV V OPERACIJO**

**PODJETNO V SVET PODJETNIŠTVA 2014 – Obalno-kraška regija**

**1. Izvajalec javnega poziva**

Izvajalec javnega poziva je Regionalni razvojni center Koper, Ul. 15. maja 19, Koper (v nadaljevanju: RRC).

**2. Predmet javnega poziva**

Predmet javnega poziva je vključitev desetih mladih visoko izobraženih brezposelnih oseb v operacijo v Podjetno v svet podjetništva 2014 v Obalno-kraški regiji (občine Divača, Hrpelje-Kozina, Izola, Komen, Koper, Piran ali Sežana).

**3. Namen in cilji poziva oziroma operacije**

Namen operacije je podjetniško usposabljanje mladih, visoko izobraženih brezposelnih oseb v Obalno-kraški regiji s ciljem, da bi se mladi po zaključku operacije samozaposlili, zaposlili v lastnem podjetju ali zaposlili pri drugem delodajalcu.

Cilji operacije so zagotavljanje podpore, zlasti v obliki usposabljanja, mladim z višjo in visoko izobrazbo, ustvarjanje novih delovnih mest v podjetništvu, zaposlovanje mladih.

Ciljna skupina so osebe, izbrane na podlagi tega javnega poziva, ki imajo višjo, visoko izobrazbo, magistrski ali doktorski naziv in so vpisane v evidenco brezposelnih oseb na Zavodu Republike Slovenije za zaposlovanje oz. druge osebe v skladu z določili tega javnega poziva. Operacija je usmerjena v razvoj podjetništva, prednostno med mladimi z višjo in visoko izobrazbo oz. zaključenim magistrskim ali doktorskim študijem, njihova vključitev v operacijo pa pomeni obvezo, da bodo s strokovno pomočjo mentorjev in dodatnim usposabljanjem v okviru operacije pridobili ustrezna znanja in veščine, ki so nujno potrebna za identifikacijo podjetniške ideje, razvoj ideje in njeno izvedbo v praksi, uspešno vodenje podjetja, komunikacijo s poslovnim okoljem in drugo.

Izvedba tega javnega poziva je del širše operacije Podjetno v svet podjetništva 2014, ki se bo izvajala na območju cele Slovenije in pri katere izvedbi bodo poleg RCR d.o.o. kot vodilnega partnerja sodelovale vse razvojne regionalne agencije v vlogi partnerjev, in sicer: RASR, Razvojna agencija savinjske regije, d.o.o., REGIONALNA RAZVOJNA AGENCIJA MURA d.o.o., Regionalna razvojna agencija Posavje, RRA SEVERNE PRIMORSKE Regijska razvojna agencija d.o.o. Nova Gorica, RRA NOTRANJSKO-KRAŠKE REGIJE, Regionalna razvojna agencija za pospeševanje razvoja gospodarstva, turizma in kmetijstva, d.o.o., REGIONALNA RAZVOJNA AGENCIJA LJUBLJANSKE URBANE REGIJE, RRA KOROŠKA, Regionalna razvojna agencija za koroško regijo d.o.o., RAZVOJNI CENTER NOVO MESTO, Svetovanje in razvoj, d.o.o., BSC, poslovno podporni center, d.o.o., Kranj, REGIONALNI RAZVOJNI CENTER KOPER in MARIBORSKA RAZVOJNA AGENCIJA p.o.. V vsaki regiji bodo v letu 2014 v usposabljanje vključene po tri skupine udeležencev. Vsak od partnerjev bo pred vključitvijo nove skupine objavil javni poziv za področje občin, ki jih v skladu z operacijo pokriva. Namen javnega poziva je torej izbor tretje skupine udeležencev, ki bodo vključeni v operacijo.

Operacija se bo v Obalno-kraški regiji izvajala na sedežu RRC. Udeleženci bodo na RRC redno zaposleni za čas usposabljanja, ki traja štiri mesece. Za to obdobje jim pripada plača v višini minimalne plače in vsa nadomestila, ki pripadajo delavcu v skladu z veljavno delovnopravno zakonodajo. Udeleženci se bodo v operacijo vključili predvidoma v decembru 2014. Program je vključen v Katalog ukrepov aktivne politike zaposlovanja pri MDDSZ.

Prijavitelji bodo v obdobju štirih mesecev na podlagi identificiranih podjetniških idej individualno ali v skupinah razvijali podjetniške ideje s ciljem samozaposlitve, zaposlitve v svojem podjetju ali zaposlitve pri drugih delodajalcih. V tem obdobju bodo morali pripraviti poslovni načrt bodočega podjetja oz. druge pravne oblike, njihova uspešnost pa se bo spremljala v obdobju enega leta po zaključku usposabljanja.

**4. Financiranje javnega poziva**

Javni poziv delno financira Evropska unija, in sicer iz Evropskega socialnega sklada. Javni poziv se izvaja v okviru 1. razvojne prioritete: Spodbujanje podjetništva in prilagodljivosti prednostne usmeritve in 1.2. prednostne usmeritve: »Usposabljanje in izobraževanje za konkurenčnost in zaposljivost« Operativnega programa razvoja človeških virov za obdobje 2007-2013.

Namenska sredstva EU predstavljajo 85 % celotnih upravičenih javnih izdatkov. Namenska sredstva slovenske udeležbe (državnega proračuna Republike Slovenije - MDDSZ) pa 15 % celotnih upravičenih javnih izdatkov.

**5. Pogoji za vključitev v operacijo**

Prijavitelji morajo izpolnjevati naslednje pogoje:

1. imajo VI. , VII. ali višjo stopnjo izobrazbe (ne glede na šolski oz. študijski program oz. vrsto študija),
2. imajo stalno bivališče v občini Divača, Hrpelje-Kozina, Izola, Komen, Koper, Piran ali Sežana in so vpisani v evidenco brezposelnih oseb pri Zavodu RS za zaposlovanje,
3. so na zadnji možni rok prijave stari manj kot 35 let (oz. na ta dan dosežejo starost 35 let),
4. prijavitelj, ki je bil vključen že v katerokoli operacijo Podjetno v svet podjetništva, ki se je izvajala v preteklosti ali v operacijo Podjetno v svet podjetništva 2014 v drugi regiji, ne more biti ponovno vključen kot udeleženec v katerikoli drugi regiji oz. regionalni razvojni agenciji,
5. prijavitelj mora imeti poravnane vse zapadle obveznosti do države.

V primeru, da se na poziv ne odzove dovolj oseb, ki izpolnjujejo pogoje, ali če strokovna komisija oceni kot smiselno, se lahko izjemoma vključijo v operacijo tudi osebe z dokončano srednjo stopnjo izobrazbe in osebe, starejše od 35 let, pri čemer zanje veljajo enaki pogoji izbornega postopka za vključitev.

Prijavitelji morajo ob prijavi (obrazec št. 1) priložiti življenjepis, fotokopijo dokazila o izobrazbi, potrdilo o prijavi pri Zavodu RS za zaposlovanje, ki ni starejše od osmih dni od datuma vložitve vloge (pridobite ga na Zavodu ob predložitvi osebnega dokumenta), izpolnjen vprašalnik (obrazec št. 2) in izpolnjeno izjavo prijavitelja (obrazec št. 3). Obrazci so sestavni del razpisne dokumentacije.

Prijavitelji podpiše Obrazec št. 3: Izjava prijavitelja, s katerim potrdi izpolnjevanje in sprejemanje pogojev za kandidiranje na tem javnem pozivu. V primeru dvoma glede izpolnjevanja pogojev katerega koli prijavitelja, lahko RRC zahteva dodatna pojasnila ali dokazila.

V kolikor prijavitelj ne izpolnjuje postavljenih pogojev javnega poziva, bo takšna vloga zavrnjena.

**6. Merila za izbor in način izbora prijaviteljev**

O ustreznosti prijaviteljev bo odločala strokovna komisija.

Odločitev o izboru sprejme komisija na osnovi izpolnjenih pogojev za vključitev, izpolnjenega vprašalnika ter opravljenih razgovorov s potencialnimi prijavitelji, kjer oceni njihove podjetniške potenciale, znanja, motiviranost in interese.

Izborni postopek bo potekal v treh fazah, in sicer:

1. pregled vlog s formalno - administrativnega vidika (formalna popolnost vloge podrobno določena v točki 7),
2. pregled formalno popolnih vlog z vidika izpolnjevanja pogojev, določenih v točki 5 tega javnega poziva:
3. pregled in ocena izpolnjenih vprašalnikov, pri čemer lahko posamezen prijavitelj prejme največ 100 točk na osnovi izpolnjenega vprašalnika. Na razgovor bo pozvanih prvih štirideset prijaviteljev (ali vsi prijavitelji, v kolikor je popolnih vlog manj kot 40), ki bodo na osnovi ocene vprašalnika prejeli največ točk. Pri ocenjevanju se upošteva:

* pretekle izkušnje, pridobljena znanja in veščine (do 20 točk),
* karierni cilji (do 10 točk),
* podjetniške lastnosti (do 30 točk),
* poslovna ideja in možnost njene realizacije (do 30 točk),
* motivacija za uspešno delo v projektu (do 10 točk).

1. razgovori s prijavitelji in odločitev komisije na osnovi opravljenih razgovorov.

**7. Način prijave, odpiranje vlog, obveščanje o izboru**

Prijave (obrazec št. 1) s priloženim izpolnjenim vprašalnikom (obrazec št. 2), izpolnjeno in podpisano izjavo prijavitelja (obrazec št. 3), priloženim življenjepisom, potrdilom o prijavi pri Zavodu RS za zaposlovanje in fotokopijo dokazila o izobrazbi lahko oddate na sedežu Regionalnega razvojnega centra Koper **najkasneje do 06. 11. 2014 do 13.00 ure** ali pošljete priporočeno po pošti na naslov: Regionalni razvojni center Koper, Ul. 15. maja 19, 6000 Koper najkasneje do **06. 11. 2014** (velja poštni žig tega dne).

Na sprednji strani kuverte mora biti (poleg naslova naslovnika) oznaka: **''Ne odpiraj! Prijava na Javni poziv za vključitev v operacijo Podjetno v svet podjetništva 2014.''** Na zadnji strani kuverte mora biti naveden pošiljatelj.

Posamezni prijavitelj lahko predloži le eno (1) prijavo.

Prijave, ki bodo nepravilno označene, se ne bodo obravnavale in bodo zavržene ter vrnjene pošiljatelju. V primeru, da bodo prijave pomanjkljivo označene, se bo njihova ustreznost dodatno presojala.

Za prepozno se šteje prijava, ki ni bila predložena do navedenega roka. Prepozne oziroma na napačen naslov prispele prijave se ne bodo obravnavale in bodo zavržene ter vrnjene pošiljatelju.

Oddaja vloge pomeni, da se prijavitelj strinja s pogoji razpisa in merili za ocenjevanje.

Odpiranje vlog **ni javno.** Odpiranje vlog bo izvedeno v roku osmih dni od zadnjega možnega roka za prijavo. Odpirale se bodo samo v roku dostavljene, pravilno izpolnjene in označene zaprte ovojnice in sicer po vrstnem redu njihovega prispetja.

V primeru formalno nepopolnih vlog je možna dopolnitev vloge v roku petih dni od prejema obvestila o nepopolni vlogi, vendar obrazec št. 1 (prijava), obrazec št. 2 (vprašalnik), obrazec št. 3 (izjava prijavitelja) ter potrdilo o prijavi pri Zavodu RS za zaposlovanje ne morejo biti predmet dopolnitve. Predmet dopolnjevanja sta lahko življenjepis ter fotokopija dokazila o izobrazbi. Dopolnitve mora prijavitelj posredovati na isti način kot prijavo.

Vloge, ki jih prijavitelji ne bodo dopolnili v roku, bodo zavržene. V nadaljnji postopek ocenjevanja se bodo uvrstile le vloge, ki bodo izpolnjevale vse formalne pogoje javnega razpisa.

Komisija bo prijavitelje, ki bodo izpolnjevali pogoje tega poziva ter ustrezali merilom, navedenim pod šesto točko javnega poziva, pisno pozvala na razgovore. O izboru bodo prijavitelji pisno obveščeni. Z izbranimi prijavitelji bo po uspešno opravljenem zdravniškem pregledu podpisana pogodba o zaposlitvi za določen čas štirih mesecev, predvidoma z začetkom delovnega razmerja v mesecu decembru 2014.

8. Informiranje in obveščanje javnosti:

Izbrani prijavitelji morajo spoštovati zahteve EU glede informiranja in obveščanja javnosti. Obveznosti izhajajo iz Uredbe št. 1828/2006/ES (8. in 9. člen), podrobneje pa so obrazložene v Navodilih za informiranje in obveščanje javnosti o kohezijskem in strukturnih skladih v programskem obdobju 2007-2013.

**9.** **Dodatne informacije**

Dodatne informacije v zvezi z javnim pozivom in razpisno dokumentacijo je možno dobiti **vsak dan med 9.00. in 15.00** do vključno **05. 11. 2014** po telefonu **05 66 37 590** in **05 66 37 582** oz. elektronski pošti **tina.matekovic@rrc-kp.si**. Razpisna dokumentacija javnega poziva je na razpolago na spletni strani **www.rrc-kp.si** in na sedežu RRC, zainteresirani pa jo bodo lahko prejeli tudi po klasični ali elektronski pošti.

Potencialni prijavitelji bodo dodatne informacije o vsebini in poteku operacije lahko dobili tudi na predstavitvi, ki bo namenjena vsem zainteresiranim kandidatom. **Predstavitvi** bosta v **torek, 21.10.2014**:

* **v Kopru: ob 9.30 uri,** na Zavodu RS za zaposlovanje, Kmečka ul. 2 in
* **v Sežani: ob 13. uri** na PIC Inkubator Sežana (konferenčna dvorana), Kraška 2.

**11.** **Razpisna dokumentacija**

Razpisni dokumentaciji so priloženi obrazci, ki morajo biti v celoti izpolnjeni in so sestavni del vloge:

Obrazec št. 1: Prijava;

Obrazec št. 2: Vprašalnik;

Obrazec št. 3: Izjava prijavitelja;

Obrazec št. 4: Vzorec pogodbe o zaposlitvi.

Zahtevana dokazila:

* Življenjepis;
* Fotokopija dokazila o izobrazbi;
* Potrdilo o prijavi pri Zavodu RS za zaposlovanje, ki ni starejše od osmih dni od datuma vložitve vloge.

Regionalni razvojni center Koper

Direktor: Giuliano Nemarnik